CELEX: 62013CN0193
Language: lv
Date: 2013-04-15 00:00:00
Title: Lieta C-193/13 P: Apelācijas sūdzība, ko par Vispārējās tiesas (ceturtā palāta) 2013. gada 29. janvāra spriedumu lietā T-283/11 Fon Wireless Ltd ./Iekšējā tirgus saskaņošanas birojs (preču zīmes, paraugi un modeļi) 2013. gada 15. aprīlī iesniedza nfon AG

29.6.2013   
            
            
               LV
            
            
               Eiropas Savienības Oficiālais Vēstnesis
            
            
               C 189/5
            
         Apelācijas sūdzība, ko par Vispārējās tiesas (ceturtā palāta) 2013. gada 29. janvāra spriedumu lietā T-283/11 Fon Wireless Ltd./Iekšējā tirgus saskaņošanas birojs (preču zīmes, paraugi un modeļi) 2013. gada 15. aprīlī iesniedza nfon AG
   
   (Lieta C-193/13 P)
   2013/C 189/09
   Tiesvedības valoda — vācu
   
      Lietas dalībnieki
   
   
      Apelācijas sūdzības iesniedzēja: nfon AG (pārstāvis — V. von Bomhard, advokāte)
   
      Pārējie lietas dalībnieki: Iekšējā tirgus saskaņošanas birojs (preču zīmes, paraugi un modeļi) un Fon Wireless Ltd.
   
      Apelācijas sūdzības iesniedzējas prasījumi:
   
   
               —
            
            
               atcelt pārsūdzēto Vispārējās tiesas spriedumu;
            
         
               —
            
            
               pakārtoti, atcelt spriedumu tiktāl, ciktāl ar to ir apstiprināts, ka pastāv sajaukšanas ar agrāku Kopienas grafisku preču zīmi Nr. 4719738 “fon” (attēls) iespēja;
            
         
               —
            
            
               piespriest prasītājai pirmajā instancē atlīdzināt tiesāšanās izdevumus.
            
         
      Pamati un galvenie argumenti
   
   Šī apelācijas sūdzība ir vērsta pret Vispārējās tiesas (ceturtā palāta) 2013. gada 29. janvāra spriedumu lietā T-283/11, ar kuru Vispārējā tiesa grozīja Iekšējā tirgus saskaņošanas biroja (preču zīmes, paraugi un modeļi) Apelāciju ceturtās padomes 2011. gada 18. marta lēmumu lietā R 1017/2009-4 attiecībā uz iebildumu procesu starp Fon Wireless Ltd un nfon AG tādējādi, ka nfon AG apelācijas sūdzība, kas iesniegta Apelāciju padomē, tiek noraidīta.
   Apelācijas sūdzības iesniedzēja izvirza vienīgo pamatu — Padomes 2009. gada 26. februāra Regulas (EK) Nr. 207/2009 par Kopienas preču zīmi (1) 8. panta 1. punkta b) apakšpunkta pārkāpumu. Tās ieskatā sajaukšanas iespējas pārbaude atbilstoši Regulas par Kopienas preču zīmi 8. panta 1. punkta b) apakšpunktam esot jāveic pēc visu atbilstošo lietas apstākļu visaptverošās novērtēšanas. Apelācijas sūdzības iesniedzēja norāda uz šīs prasības pārkāpumu trijos aspektos, proti, ka esot pieļauta kļūda tiesību piemērošanā, apzīmējumu salīdzināšanas procesā nosakot konfliktējošo preču zīmju atšķirtspējīgus elementus, ka esot pieļauta kļūda, automātiski veicot sajaukšanas iespējas novērtēšanu, un ka neesot veikts visaptverošs sajaukšanas iespējas novērtējums, jo neesot pietiekami ņemta vērā elementa “fon” vāja atšķirtspēja.
   
      (1)  OV L 78, 1. lpp.